SK Úradný vestník Európskej únie C 396/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 396/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

Nariadenie Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín (*)

„WEST WALES CORACLE CAUGHT SALMON“

ES č.: UK-PGI-0005-01179 – 12.11.2013

CHZO ( X ) CHOP ( )

1. Názov:

„West Wales Coracle Caught Salmon“

2. Členský štát alebo tretia krajina

Spojené kráľovstvo

3. Opis poľnohospodárskeho výrobku alebo potraviny

3.1. Druh výrobku

Trieda 1.7. Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

Názvom „West Wales Coracle Caught Salmon“ sa označujú ryby druhu Salmo salar ulovené starodávnou a tradičnou waleskou metódou lovu z oválnych prútených kožou potiahnutých člnov, ktoré sa nazývajú „coracle“.

Čerstvý losos „West Wales Coracle Caught Salmon“ má jasnú striebornú farbu s chrbtom tmavomodrej farby a čiernymi škvrnami, ktoré sa nachádzajú najmä nad bočnou čiarou, hoci chvostová plutva je zvyčajne bez škvŕn. Mäso je pevné, má hustú textúru a typickú ružovo-červenú farbu. Vonia čerstvou rybacou vôňou, ktorú rybári loviaci metódou „coracle“ prirovnávajú k vôni dyne červenej.

Lososy „West Wales Coracle Caught Salmon“ sa lovia hneď po vstupe z mora do riečneho systému predtým, než sa v riečnom prostredí stanú typicky nečinnými a ich telesné zásoby sa vyčerpajú. Lov sa uskutočňuje v plytkých prílivových vodách riek. Ryby sú čerstvé, s pevným mäsom a výborne vyvinutým svalstvom, vďaka čomu má mäso hustejšiu textúru a vysoký obsah svalovej bielkoviny a oleja. V dôsledku svojho dlhodobého pohybu a vysokej kvality zdrojov potravy v mori majú viditeľne predĺžený atletický tvar bez ložísk nadbytočného tuku.

Celkový tvar a veľkosť jednotlivých lososov „West Wales Coracle Caught Salmon“ sa môžu líšiť, keďže ide o voľne žijúceho lososa, čo zároveň znamená, že tento losos neobsahuje žiadne umelé prídavné látky a/ani farbivá. Lososy „West Wales Coracle Caught Salmon“ majú minimálnu hmotnosť 1 kg a maximálnu hmotnosť 15 kg. Majú dokonale ohraničené škvrny a neporušené šupiny. Ich chvost, plutvy a hlava sú bez deformácií. Okrem toho chvostová plutva je vyvinutejšia a pri roztiahnutí je zaoblená, pričom chvostový násadec je úzky s viditeľným rozšírením smerom od násadca k chvostu. Čeľuste lososa nesiahajú za zadný okraj jeho oka a samec má výrazný „zobák“. Keďže pri love metódou „coracle“ sa lososy chytajú jednotlivo a nie hromadne, lososy „West Wales Coracle Caught Salmon“ nie sú náchylné na poranenie, poškodenie mäsa alebo deformácie, ku ktorým môže dochádzať pri ostatných lososoch z farmových chovov alebo lososoch lovených unášanými sieťami. Vďaka tomu sa vyznačuje bezchybným, pevným mäsom s hustou textúrou, čo prispieva k vysokej gastronomickej kvalite lososa „West Wales Coracle Caught Salmon“.

Po uvarení má losos „West Wales Coracle Caught Salmon“ výrazne sladkú, „čerstvú“ chuť s jemnou príchuťou oleja, ktorá však v chuti nedominuje, pričom jeho mäso je pevné a má hustú textúru.

Lososy „West Wales Coracle Caught Salmon“ sa v prvom rade predávajú vcelku a zväčša čerstvo ulovené, môžu sa však predávať aj mrazené.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Lososy „West Wales Coracle Caught Salmon“ sa musia loviť starodávnou tradičnou metódou lovu z člnov „coracle“ počas sezóny lovu lososov, ktorá sa líši podľa toho, z ktorej z troch riek v západnom Walese sa loví.

— Na rieke Tywi trvá sezóna lovu lososov od 1. júna do 31. júla.

— Na rieke Teifi trvá sezóna lovu lososov od 1. júna do 31. augusta.

— Na rieke Taf trvá sezóna lovu lososov od 1. júna do 31. júla.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

—

4. Stručné vymedzenie zemepisnej oblasti

Ide o tieto oblasti riek Tywi, Taf a Teifi v západnom Walese.

— Rieka Tywi: ide o časť rieky, ktorá je vymedzená pomyselnou čiarou priamo cez rieku Tywi od železničnej prečerpávacej stanice pri starých závodoch na výrobu pocínovaného plechu na národnej súradnici SN 420205 a pomyselnou čiarou priamo cez rieku Tywi na národnej súradnici SN 394137.

— Rieka Teifi: ide o časť rieky medzi mostom v meste Cardigan a mostom v dedine Llechryd.

— Rieka Taf: ide o časť rieky, ktorá leží medzi mostom na hlavnej ceste A 477 z mesta Carmarthen do mesta Pembroke a približne 1,6 km po prúde po pomyselnú čiaru priamo cez rieku Taf z bodu Wharley do bodu Ginst.

5. Súvislosť so zemepisnou oblasťou

5.1. Špecifickosť zemepisnej oblasti

Voda má v riekach Taf, Tywi a Teifi západného Walesu vysokú kvalitu, ktorú pravidelne monitoruje a zaznamenáva inštitúcia Natural Resource Wales. Pramene týchto riek ležia hlboko v Kambrickom pohorí a v pohorí Preseli, pričom ich povodie je prevažne vidiecke s výrazne obmedzeným výskytom priemyslu. Rieky Tywi a Teifi boli klasifikované ako osobitné chránené územia v zmysle európskej smernice o biotopoch, pričom losos bol označený za osobitný prvok osobitného chráneného územia rieky Teifi. Úroveň znečistenia týchto troch riek je veľmi nízka. Sú zaradené do stupňa „A“, čo znamená, že v riekach existujú „prirodzené ekosystémy a sú vhodnými rybolovnými oblasťami pre lososovité a kaprovité ryby.“ Vďaka vysokej kvalite riečnej vody a skutočnosti, že lov metódou „coracle“ je určený na chytanie rýb po kusoch (nejde o hromadný lov), sú lososy lovené touto metódou v dokonalom, bezchybnom stave, ktorý prispieva k ich vysokej gastronomickej kvalite.

Rybolov metódou „coracle“ je starodávny spôsob lovu migrujúcich rýb, pričom ide o jediný zákonný spôsob lovu rýb na týchto waleských riekach, na základe ktorého je možné ryby chytať aj predávať. Je to staré umenie a remeslo, ktoré bolo zaznamenané v 11. storočí a prežilo až do 21. storočia. Ide teda o „živú tradíciu“. Hoci člny „coracle“ boli pôvodne hojne využívané po celom Walese, dnes sa používajú už len na riekach Taf, Tywi a Teifi. Tieto tri rieky sú jedinými miestami v Európe, kde sa ryby stále lovia metódou „coracle“. Jeden z rybárov, ktorý v súčasnosti pôsobí na rieke Tywi, pochádza z rodiny, ktorá z člnov „coracle“ loví už viac ako 300 rokov. Člny „coracle“ sú malé oválne plavidlá s latkou v strede, ktorá sa používa na sedenie. Sú ručne pletené z jaseňových a vŕbových prútov podobne ako košíky. Každý čln unesie jedného rybára a ovláda sa jednoručným veslom. Lov metódou „coracle“ ja založený na spolupráci dvoch člnov, pričom sieť je zavesená medzi nimi. Ryby sa lovia najmä v noci preto, aby lososy nezbadali tieň blížiaceho sa člna alebo siete, keď sa vracajú na svoje neresiská. Tento typ lovu je prísne regulovaný a je možný len v osobitných oblastiach plytkých prílivových vôd. Demarkačné línie sú uvedené vo vyhláškach o rybolove. Rybári využívajúci metódu „coracle“ musia mať licenciu a právne regulované sú aj používané siete.

Lososy tiahnu na svoje neresiská pozdĺž dna rieky, pričom sledujú jeho kontúry. Znalosti o tomto pohybe lososov zozbierali rybári v priebehu stáročí rybolovu. Sieť sa ťahá po dne rieky, pričom sa pri dne udržiava pomocou malých olovených závaží. Sieť zachytí ryby do výšky približne 45 cm odo dna rieky. Ryby plávajúce vo vyššej výške sa do siete nechytia. Plaváková šnúra udržiava okraj siete vpredu v tvare oblúka a dva spolupracujúce člny zabezpečujú, aby sieť zostala otvorená. Kľúčovou zručnosťou súvisiacou s lovom rýb metódou „coracle“ a s výrobou sietí je používanie jedinečného systému závaží, ktorý je založený na počte a hmotnosti jednotlivých olovených závaží, ktoré sa na sieť pripoja. Systém závaží je veľmi prepracovaný a je založený na tzv. Fibonacciho postupnosti čísel v prírode. Rybári sa tento systém učia praxou, pričom ide o zručnosť, ktorá sa odovzdáva z generácie na generáciu.

Je nezákonné chytať a predávať lososy z týchto riek ulovené inak než metódou „coracle“, čo pomáha zabezpečiť ochranu, monitorovanie a vysledovateľnosť takto ulovených lososov.

Sezóna lovu lososov na udicu alebo lovnú šnúru (výlučne na športové účely) sa začína a končí neskôr ako sezóna lovu metódou „coracle“.

Lososy ulovené udicami a šnúrami dlhší čas nečinne ležia pri dne rieky, a preto sú dlhšie vystavené bahnu a usadeninám rieky, čo spôsobuje ich „zemitejšiu“ chuť, a často majú aj zmenenú farbu v dôsledku padajúcich listov. Ich nečinnosť spôsobuje, že sa ich energetické zásoby vyčerpávajú.

5.2. Špecifickosť výrobku

Lososy „West Wales Coracle Caught Salmon“ sú voľne žijúce migrujúce ryby, ktoré majú schopnosť žiť tak v riekach, ako aj v mori. Ryby sa rozmnožujú a počas niekoľkých prvých rokov svojho života žijú v riekach Teifi, Taf a Tywi. Každý rok začiatkom jari migrujú do mora, kde lovia potravu a rastú. Približne po dvoch rokoch sa vracajú do týchto troch riek západného Walesu, v ktorých sa narodili, aby sa rozmnožili. Svalový tonus voľne žijúceho lososa je v porovnaní s lososom z farmového chovu vyvinutejší, a to z dôvodu vzdialenosti, ktorú prekonáva pri migrácii, a vysokej kvality zdrojov potravy v mori. Jeho energetické zásoby sa vytvárajú počas prijímania potravy v mori.

Svalový tonus, ktorý sa počas migrácie zvyšuje, spôsobuje, že mäso má hustejšiu textúru, je pevnejšie a nie sú v ňom nadbytočné ložiská tuku. Uvedeným spôsobom lovu sa tieto vlastnosti zachovávajú. Pri ňom sa ryby sa lovia v najlepšom stave, teda v čase, keď vstupujú do riečneho systému, a ešte predtým, než sa stanú typicky nečinnými a než sa ich telesné zásoby v riečnom prostredí vyčerpajú. Lov sa uskutočňuje v plytkých prílivových vodách riek. To prispieva k jemnejšej a výrazne sladkej, „čerstvej“ chuti „West Wales Coracle Caught Salmon“ s jemnou príchuťou oleja, ktorá však v chuti nedominuje, pričom jeho mäso je pevné a má hustú textúru.

Siete používané pri love metódou „coracle“ majú predpísanú veľkosť ôk, ktorá je najmenej 10 cm. To umožňuje menším kusom preplávať cez sieť, čím sa zabezpečuje udržateľnosť tohto typu rybolovu. Siete na lov škótskeho voľne žijúceho lososa majú predpísanú veľkosť ôk najmenej 9 cm, udicou a lovnou šnúrou možno loviť menšie lososy.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Žiadosť o CHZO sa zakladá na atribútoch produktu jedinečnej kvality, ktorého osobitné vlastnosti súvisia:

— s kvalitou riečnej vody, kde sa ryby rodia a kam sa vracajú, aby sa rozmnožovali,

— so vzdialenosťou, ktorú musia voľne žijúce ryby prekonať pri migrácii v mori,

— s vysokou kvalitou ich zdrojov potravy v mori, pričom ryby lovia potravu len v mori a práve tam sa vytvárajú ich energetické zásoby v podobe svalových bielkovín,

— s tým, že lov metódou „coracle“ je jedinečná tradičná metóda lovu určená na chytanie rýb po kusoch v bezchybnom stave, len čo z mora vplávajú do riečneho systému, a skôr, než sa vyčerpajú ich energetické zásoby. Lovom rýb v dokonalom stave sa zabezpečuje ich jedinečná čerstvosť, pričom na povrchu tiel rýb stále možno nájsť prichytené morské parazity. Podľa rybárov, ktorí lovia metódou „coracle“, majú lososy charakteristickú čerstvú vôňu pripomínajúcu dyňu červenú.

Uvedené činitele prispievajú k charakteristickým vlastnostiam rýb, ktoré predstavujú bezchybný čerstvý produkt, majú pevné mäso a výborne vyvinuté svalstvo s vysokým obsahom svalovej bielkoviny a oleja bez ložísk nadbytočného tuku. Tieto charakteristiky sa odrážajú v gastronomickej kvalite rýb, ktoré majú po uvarení výrazne sladkú, „čerstvú“ chuť s jemnou príchuťou oleja, pričom ich mäso je pevné a má hustú textúru.

Hoci člny „coracle“ boli pôvodne hojne využívané po celom Walese, dnes sa používajú už len na riekach Taf, Tywi a Teifi v západnom Walese. V jednej rodine loviacej na rieke Tywi sa lov metódou „coracle“ zachováva už viac než 300 rokov.

Táto metóda lovu vo Walese pochádza z 19. storočia. Zahŕňa množstvo zručností, ktoré sa odovzdávajú z generácie na generáciu. Ide napríklad o výrobu člnov „coracle“, výrobu sietí, poznanie prílivových miest vhodných na lov, poznanie správania sa rieky pri zohľadnení faktorov, ako sú hĺbka rieky, prílivové a veterné podmienky. Lov metódou „coracle“ si vyžaduje obrovskú zručnosť a presnosť pri ovládaní a navigácii člna, pričom je zároveň potrebné kontrolovať umiestnenie siete a zachovať si schopnosť plaviť sa. Zručnosť rybárov navyše podčiarkuje to, že tento druh rybolovu sa väčšinou vykonáva v noci. Člny „coracle“ sú tradične ručne pletené z jaseňových a vŕbových prútov podobne ako košíky. Hoci konštrukcia a spôsob výroby člnov „coracle“ sa po stáročia nezmenili, pri výrobe sa dnes používajú aj nové moderné materiály, ako napr. kaliko, plátno a sklené vlákno.

„West Wales Coracle Caught Salmon“ je uznávaný produkt vysokej kvality, ktorý je synonymom gastronomického dedičstva a kulinárskej kultúry danej oblasti a ktorý používajú mnohí poprední šéfkuchári a znalci v oblasti gastronómie. Počas sezóny lovu metódou „coracle“ sa losos pravidelne objavuje ako sezónna potravina v ponuke jedál vo vyhlásených miestnych podnikoch, kde ho vo zvýšenej miere vyhľadávajú miestni obyvatelia aj turisti. Losos sa takisto údi a používa napríklad ako zložka paštét. Tieto výrobky sa v súčasnosti predávajú do prestížnych obchodov s potravinami v Londýne, ako aj v celom Spojenom kráľovstve.

„West Wales Coracle Caught Salmon“ sa v súčasnosti predáva v potravinových oddeleniach obchodného domu Harrods v Londýne alebo obchodného domu Fortnum and Mason v Londýne.

Simon Wright, kritik v oblasti gastronómie z časopisu Good Food Guide, napísal:

„V tejto časti Walesu možno nájsť množstvo výnimočných potravín, ale ‚West Wales Coracle Caught Salmon‘ nepochybne vyčnieva nad ostatnými. Je jedinečný pre svoju čerstvosť, výborný svalový tonus a pevnosť mäsa, a preto mnohými spôsobmi definuje kulinársku kultúru v tomto regióne. Nejde len o chuť, ktorej sa nič nevyrovná, ale aj o celý príbeh, tradíciu a históriu, ktorá sa s ním spája.“

„West Wales Coracle Caught Salmon“ má po vyúdení alebo uvarení bohatú chuť, hustú a pevnú textúru, sýtu ružovo-červenú farbu a nízky obsah tuku. Farba jednotlivých rýb sa však mierne líši, keďže ide o voľne žijúce ryby.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006]

https://www.gov.uk/government/publications/protected-food-name-west-wales-coracle-caught-salmon-pgi

(1) Ú. v. EÚ L 343, 14.12.2012, s. 1.

(*) Nahradené nariadením Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny.